**ΤΑΥΤΟΤΗΤΑ ΣΧΕΔΙΟΥ ΜΑΘΗΜΑΤΟΣ**

#### **Τίτλος Σχεδίου Μαθήματος:** Κίνδυνοι στο Διαδίκτυο – Κανόνες Συμπεριφοράς

***Βαθμίδα – Τάξη:*** *Α΄ Τάξη Γυμνασίου*

***Εμπλεκόμενες γνωστικές περιοχές και συμβατότητα με ΠΣ:***

Το σχέδιο μαθήματος απευθύνεται σε μαθητές/τριες της Α΄ τάξης του Γυμνασίου και καλύπτει μέρος της ύλης του Πρόσθετου Ψηφιακού Εγχειριδίου Πληροφορικής Γυμνασίου Ενότητα 5 «Γνωρίζω το Διαδίκτυο και Επικοινωνώ», Ενότητα 6 «Κυβερνοασφάλεια» και Ενότητα 10 «Πληροφορική» και μέρος της ύλης του Βιβλίου «Πληροφορική Α΄, Β΄, Γ΄, Γυμνασίου» και συγκεκριμένα την παράγραφο 11.4 (Τι πρέπει να προσέχουμε στο Διαδίκτυο) αλλά και του πρώτου θέματος από την ενότητα Θέματα για συζήτηση στη σελίδα 93 του κεφαλαίου 11: «Γνωριμία με το Διαδίκτυο». Επίσης λαμβάνει υπόψη του τις Οδηγίες Διδασκαλίας Πληροφορικής Ημερήσιων και Εκκλησιαστικών Γυμνάσιων καθώς και το πρόσθετο ψηφιακό υλικό που υπάρχει στο εμπλουτισμένο βιβλίο.

Στις οδηγίες διδασκαλίας αναφέρεται ότι μία από τις διαστάσεις που συνιστούν την ανάπτυξη των μαθητών/τριων είναι οι Κοινωνικές δεξιότητες. Αναφέρεται λοιπόν: «Οι μαθητές/τριες ως ψηφιακοί ιθαγενείς (digital natives) θα πρέπει επίσης να αναπτύξουν εκείνες τις κοινωνικές στάσεις και δεξιότητες που διαμορφώνουν τη σύγχρονη ψηφιακή κουλτούρα και την ταυτότητα του ηλεκτρονικού πολίτη (e-citizenship)».

Το σχέδιο μαθήματος εισάγει τους/τις μαθητές/τριες στους κινδύνους που μπορεί να αντιμετωπίσουν στο Διαδίκτυο και αναφέρεται σε όρους όπως η Κοινωνική Μηχανική,οι Ψευδείς Ειδήσεις, ο Εθισμός στο Διαδίκτυο και ο Διαδικτυακός Εκφοβισμός. Τέλος γίνεται αναφορά στους κανόνες συμπεριφοράς που πρέπει να έχει ένας χρήστης του Διαδικτύου και στην έννοια της Διαδικτυακής Φήμης.

***Χρονική διάρκεια:*** *2 ώρες*

**2. ΣΚΕΠΤΙΚΟ ΣΧΕΔΙΟΥ ΜΑΘΗΜΑΤΟΣ– ΕΠΙΣΤΗΜΟΝΙΚΟ/ΓΝΩΣΤΙΚΟ ΠΕΡΙΕΧΟΜΕΝΟ**

Σήμερα, οι νέοι άνθρωποι και ειδικότερα οι μαθητές/τριες της δευτεροβάθμιας εκπαίδευσης χρησιμοποιούν ολοένα και περισσότερο το διαδίκτυο και τις ΤΠΕ, καθώς τους προσφέρουν, μεταξύ άλλων, πολλές ευκαιρίες για γνώση, ενημέρωση, ψυχαγωγία και επικοινωνία.

Ωστόσο, η χρήση του διαδικτύου συνεπάγεται και κινδύνους. Τα πιο βασικά παραβατικά φαινόμενα που σχετίζονται με τη χρήση του διαδικτύου είναι, σύμφωνα με την Ελληνική Αστυνομία, η πορνογραφία ανηλίκων, οι κακόβουλες εισβολές σε δίκτυα (hacking), το κακόβουλο λογισμικό, οι επιθέσεις σε δικτυακούς τόπους, η πειρατεία λογισμικού, οι απάτες. Στα ανωτέρω πρέπει να προστεθεί και ο εκφοβισμός μέσω διαδικτύου (cyberbullying) που ορίζεται ως η οποιαδήποτε επαναλαμβανόμενη πράξη εκφοβισμού, επιθετικότητας, παρενόχλησης, που πραγματοποιείται μέσω της χρήσης ψηφιακών συσκευών. Μεταξύ των κινδύνων που καταγράφονται στο διαδίκτυο, είναι και αυτοί που έχουν σχέση με την κοινοποίηση προσωπικών δεδομένων.

Από την άλλη, όπως ένας πολίτης πρέπει να ακολουθεί κανόνες συμπεριφοράς προς την κοινωνία, έτσι και ένας ψηφιακός πολίτης οφείλει να ακολουθεί κανόνες συμπεριφοράς στο διαδίκτυο. Η δράση του κάθε ψηφιακού πολίτη έχει συνέπειες τόσο προς τους άλλους χρήστες όσο και προς τον ίδιο.

**3. ΠΡΟΑΠΑΙΤΟΥΜΕΝΕΣ ΓΝΩΣΕΙΣ ΚΑΙ ΕΠΙΘΥΜΗΤΕΣ ΔΕΞΙΟΤΗΤΕΣ**

Οι μαθητές/τριες πρέπει να έχουν βασικές γνώσεις

* χειρισμού υπολογιστή όσον αφορά τη διαχείριση αρχείων και φακέλων
* επεξεργασίας κειμένου
* χρήσης φυλλομετρητή

**4. ΣΚΟΠΟΣ ΣΧΕΔΙΟΥ ΜΑΘΗΜΑΤΟΣ - ΠΡΟΣΔΟΚΩΜΕΝΑ ΜΑΘΗΣΙΑΚΑ ΑΠΟΤΕΛΕΣΜΑΤΑ**

**Σκοπός σχεδίου μαθήματος:**

Να γίνει εισαγωγή των μαθητών/τριών στους κινδύνους που προκύπτουν από τη χρήση του Διαδικτύου και να γνωρίσουν οι μαθητές/τριες τους κανόνες συμπεριφοράς που πρέπει να έχει ένας ψηφιακός πολίτης.

**Προσδοκώμενα Μαθησιακά Αποτελέσματα:**

Οι μαθητές/τριες να είναι ικανοί/ές:

* Να αναφέρουν τρόπους προστασίας και αντιμετώπισης των κινδύνων που απορρέουν από τις διαδικτυακές προσπάθειες εξαπάτησης.
* Να περιγράφουν τον όρο Ψευδείς Ειδήσεις καθώς και τις διάφορες μορφές του.
* Να αναφέρουν τρόπους προστασίας από τις Ψευδείς Ειδήσεις.
* Να διακρίνουν τα συμπτώματα που παρουσιάζει ένας έφηβος που έχει υποστεί εθισμό στο Διαδίκτυο.
* Να ονομάζουν τρόπους αντιμετώπισης του εθισμού στο Διαδίκτυο.
* Να αναγνωρίζουν τις περιπτώσεις που κάποιος υπόκειται σε διαδικτυακό εκφοβισμό.
* Να ονομάζουν τρόπους αντιμετώπισης του διαδικτυακού εκφοβισμού.
* Να απαριθμούν κανόνες καλής συμπεριφοράς στο Διαδίκτυο (Netiquette).
* Να ερμηνεύουν τι είναι η Διαδικτυακή Φήμη.
* Να ορίζουν πώς διαμορφώνεται η Διαδικτυακή Φήμη.

**5. ΟΡΓΑΝΩΣΗ ΤΗΣ ΔΙΔΑΣΚΑΛΙΑΣ ΚΑΙ ΑΠΑΙΤΟΥΜΕΝΗ ΥΛΙΚΟΤΕΧΝΙΚΗ ΥΠΟΔΟΜΗ**

Το σχέδιο μαθήματος υλοποιείται στο Σχολικό εργαστήριο Πληροφορικής και Επικοινωνιών Ηλεκτρονικών Υπολογιστών (Σ.Ε.Π.Ε.Η.Υ.). Διαρκεί 2 διδακτικές ώρες. Οι μαθητές/τριες εργάζονται σε ομάδες των δύο ατόμων. Την πρώτη ώρα οι μαθητές/τριες καλούνται να ακολουθήσουν τις οδηγίες ενός έντυπου φύλλου εργασίας. Στον/στην έναν/μία μαθητή/τρια ανατίθεται ο ρόλος του/της χειριστή/στριας του διαδραστικού πίνακα και του διαδραστικού υλικού, ενώ στον/στην άλλο/άλλη η κατάλληλη συμπλήρωση του φύλλου εργασίας. Οι ρόλοι εναλλάσσονται, όπως και οι ομάδες μαθητών/τριων που χειρίζονται τον διαδραστικό πίνακα. Τη δεύτερη ώρα ακολουθεί συζήτηση για το φύλλο εργασίας που συμπλήρωσαν οι μαθητές/τριες, ενασχόληση με το πρόσθετο ψηφιακό διαδραστικό υλικό σχετικό με τη θεματολογία του σχεδίου μαθήματος στο διαδραστικό πίνακα με την υποστήριξη και εποπτεία του/της εκπαιδευτικού.

**6. ΔΙΔΑΚΤΙΚΗ ΠΡΟΣΕΓΓΙΣΗ**

Η διδακτική μεθοδολογία βασίζεται στη θεωρία του εποικοδομισμού και στην ομαδοσυνεργατική μάθηση (δραστηριότητες και ασκήσεις σε ομάδες). Οι μαθητές/τριες έχουν στη διάθεσή τους ένα φύλλο εργασίας που τους καθοδηγεί και κατάλληλο διαδραστικό υλικό με το οποίο αλληλεπιδρούν στον διαδραστικό πίνακα αξιοποιώντας τις δυνατότητές του. Δημιουργείται έτσι ένα πιο ελκυστικό περιβάλλον μάθησης, που κεντρίζει το ενδιαφέρον των μαθητών/τριων, αφού η ενσωμάτωση πολυμέσων, όπως βίντεο, ήχοι, εικόνες, διαγράμματα βοηθούν στην παρουσίαση της πληροφορίας με τρόπους που καλύπτουν διαφορετικά μαθησιακά στυλ (οπτικό, ακουστικό, κιναισθητικό). Επίσης ενθαρρύνεται η συνεργασία μέσα στην τάξη, καθώς μαθητές/τριες και εκπαιδευτικοί μπορούν να εργάζονται ταυτόχρονα στον διαδραστικό πίνακα ενισχύοντας τη συλλογικότητα και την ενεργητική μάθηση. Ακόμη, επειδή ο διαδραστικός πίνακας δίνει τη δυνατότητα αποθήκευσης των σημειώσεων, των σχολίων και των σχεδίων που γίνονται πάνω στο εκπαιδευτικό υλικό, διευκολύνεται η ανασκόπηση και η μελέτη του εκπαιδευτικού υλικού από τους/τις μαθητές/τριες.

Ο/Η εκπαιδευτικός έχει καθοδηγητικό ρόλο και εμψυχώνει τους/τις μαθητές/τριες να μάθουν με τον δικό τους ρυθμό και βάσει των δικών τους επιλογών. Η διαμορφωτική αξιολόγηση πραγματοποιείται κατά την υλοποίηση των δραστηριοτήτων και των ασκήσεων και μέσω διαδραστικών ερωτήσεων κλειστού τύπου οι οποίες παρέχουν την κατάλληλη ανάδραση.

**7. ΑΝΑΛΥΤΙΚΗ ΠΕΡΙΓΡΑΦΗ ΔΙΔΑΚΤΙΚΗΣ ΠΟΡΕΙΑΣ**

**1η Διδακτική ώρα**

1η Φάση: Κοινωνική Μηχανική – Ψευδείς Ειδήσεις (Χρονική Διάρκεια: 15 λεπτά )

Εισαγωγή στην έννοια της Κοινωνικής Μηχανικής, των κινδύνων από τη χρήση του Διαδικτύου και των Ψευδών Ειδήσεων μέσω Διαδραστικής Παρουσίασης και Αυτοαξιολόγησης των μαθητών/τριών μέσω ερωτήσεων κλειστού τύπου. Κατάλληλη συμπλήρωση του φύλλου εργασίας.

2η Φάση: Εθισμός – Διαδικτυακός Εκφοβισμός (Χρονική Διάρκεια: 10 λεπτά )

Εισαγωγή στα συμπτώματα του Εθισμού στο Διαδίκτυο και στις περιπτώσεις Διαδικτυακού Εκφοβισμού μέσω Διαδραστικής Παρουσίασης και Αυτοαξιολόγησης των μαθητών/τριών μέσω ερωτήσεων κλειστού τύπου. Κατάλληλη συμπλήρωση του φύλλου εργασίας.

3η Φάση: Κανόνες Καλής Συμπεριφοράς στο Διαδίκτυο – Διαδικτυακή Φήμη (Χρονική Διάρκεια: 15 λεπτά )

Εισαγωγή στους κανόνες καλής συμπεριφοράς και στην έννοια της φήμης στο Διαδίκτυο μέσω Διαδραστικής Παρουσίασης και Αυτοαξιολόγησης των μαθητών/τριών μέσω ερωτήσεων κλειστού τύπου. Κατάλληλη συμπλήρωση του φύλλου εργασίας.

**2η Διδακτική ώρα**

1η Φάση: Συζήτηση στην ολομέλεια για το φύλλο εργασίας που συμπληρώθηκε από τους/τις μαθητές/τριες την προηγούμενη διδακτική ώρα. (Χρονική Διάρκεια: 15 λεπτά )

2η Φάση: Παρουσίαση ιστοτόπων (αναφέρονται στην Δικτυογραφία) σχετικών με τη θεματολογία του σχεδίου μαθήματος, πρόσθετου ψηφιακού διαδραστικού υλικού (Ασφάλεια στο Διαδίκτυο) και επίλυση ενός διαδραστικού σταυρόλεξου (Ασφαλές Διαδίκτυο) τα οποία προβάλλονται στον διαδραστικό πίνακα. (Χρονική Διάρκεια: 15 λεπτά)

3η Φάση: Αξιολόγηση των γνώσεων των μαθητών/τριών μέσω διαδραστικών ερωτήσεων κλειστού τύπου οι οποίες προβάλλονται στον διαδραστικό πίνακα. (Χρονική Διάρκεια: 10 λεπτά)

**8. ΠΙΘΑΝΕΣ ΕΠΕΚΤΑΣΕΙΣ - ΠΡΟΣΑΡΜΟΓΕΣ ΣΧΕΔΙΟΥ ΜΑΘΗΜΑΤΟΣ**

Το διαδραστικό εκπαιδευτικό υλικό μπορεί να αναρτηθεί σε πλατφόρμα ασύγχρονης εκπαίδευσης και να επεξεργαστεί από τους/τις μαθητές/τριες ακόμη και από το σπίτι τους.

**9. ΒΙΒΛΙΟΓΡΑΦΙΑ – ΔΙΚΤΥΟΓΡΑΦΙΑ**

Πληροφορική Α΄, Β΄, Γ΄, Γυμνασίου, Ινστιτούτο Τεχνολογίας Υπολογιστών και Εκδόσεων Διόφαντος, ISBN 0100000012100644

<http://www.ebooks.edu.gr/ebooks/v/html/8547/2759/Pliroforiki_A-B-G-Gymnasiou_html-empl/indexA_4_1.html>

Πρόσθετο Ψηφιακό Εγχειρίδιο Πληροφορικής Γυμνασίου, ΙΕΠ,

https://iep.edu.gr/el/gymnasio/pliroforiki

https://www.cyberkid.gov.gr/

https://cyberalert.gr/

https://internet-safety.sch.gr/

https://saferinternet4kids.gr/

https://www.safeline.gr/

https://www.saferinternet.gr/

https://photodentro.edu.gr/v/item/ds/8521/6209

https://photodentro.edu.gr/v/item/ds/8521/4749

**10. ΠΑΡΑΡΤΗΜΑ**

[Φύλλο εργασίας](Φύλλο%20Εργασίας.docx)